***Queen Elizabeth 2*** [kwiːn əˈlɪzəbəθ tuː] (skr. ***QE2***), bivši britanski prekooceanski brod. Izgrađen je 1967. u brodogradilištu *John Brown and Company* u Škotskoj za kompaniju *Cunard Line*, a povučen je iz prometa 2008. nakon 40 godine službe što ga čini jednim od najdugovječnijih putničkih brodova u povijesti pomorstva. Bio je glavni brod *Cunard Linea* 1969. - 2004. korišten za transatlantske prelaske i krstarenja. Nakon povlačenja iz aktivne službe biti će preuređen u ploveći hotel u Dubaju.

Povijest
--------

### Koncept i izgradnja

Sredinom 1960-ih zračni putnički promet preoteo je brodarskim kompanijama većinu interkontinentalnog putničkog prometa. Veliki transatlantici kao *Queen Mary* i *Queen Elizabeth* postaju sve teže isplativima i neovisno o tome, zastarjelima. Unatoč tome *Cunard Line* nije se želio odreći tradicije velikih oceanskih brodova. S prijeratnim "krajicama" neminovno na zalasku karijere, odlučuje se na gradnju novog, 80 milijuna dolara vrijednog broda, koji je morao uz iste brzine i dimenzije stvarati znatno manju potrošnju goriva, opće troškove održavanja, i zadovoljiti mogućnost konverzije u brod za krstarenje. Kobilica je u škotskom brodogradilištu *John Brown and Company*, u Clydebanku položena 5. rujna 1965. porinut je 20. rujna 1967. a pokusne vožnje započele su 19. studenoga 1968. 22. travnja 1969. isplovljava na neslužbeno prvo putovanje za Las Palmas de Gran Canaria.

### Aktivna služba

Na službeno prvo putovanje Southampton - New York, isplovio je 2. svibnja 1969. 1971. sudjelovao je u spašavanju 500 putnika iz gorućeg francuskog broda *Antilles*. 17. svibnja 1972. dojava o postavljenoj bombi, koja se pokazala lažnom, inspirirala je 1974. snimanje filma *Juggernaut*, redatelja Richarda Lestera. Iduće godine sudjelovao je u Izraelu na proslavi 25 godina osnivanja te zemlje. 

Za vrijeme falklandskog rata.
Po izbijanju falklandskog rata 1982. *QE2* je modificiran za prevoz trupa. Između ostaloga ugrađeni su helidromi i sistem za nadolijevanje goriva u vožnji. Do Južne Georgije, s 3000 vojnika, plovio je bez radara i modernih navigacijskih pomagala da izbjegne otkrivanje. 7. kolovoza 1992. teško je oštećen nasukavanjem kod otoka Cuttyhunk, blizu Martha's Vineyard, država Massachusetts, SAD. 1994. za vrijeme dokovanja u Hamburgu, prolazi potpunu obnovu interijera. U Southamptonu 1999. obilježava 30 godina službe. U tri desetljeća obavio je 1159 putovanja, preplovio 4 648 050 nautičkih milja (8 605 209 km) i prevezao preko 2 milijuna putnika. 1990. i 1999. prolazi veće obnove interijera i eksterijera. Uvođenjem u promet novog broda *Cunard Linea*, *Queen Mary 2*, sa tradicionalne transatlantske rute preusmjeren je u krstarenja, ali nastavlja i s godišnjim putovanjima oko svijeta. 5. studenoga 2004. postao je najdugovječniji brod u povijesti kompanije Cunard, prestigavši 35 godina službe transatlantika *RMS Aquitania*.

Queen Elizabeth 2 U Sydneyu.
U Sydneyu, 20. veljače 2007. susreće se sa *Queen Mary 2*, događaj koji je izazvao veliko zanimanje u tom gradu. Nakon oproštajne plovidbe oko britanskih otoka, 11. studenoga 2008. uz veliki vatromet i pratnju mnoštva manjih plovila, ispraćen tisućama ljudi na obali posljednji put isplovljava iz Southamptona. Ukupno je u karijeri preplovio 6 milijuna milja, prevezao 2,5 milijuna putnika i 806 puta preplovio Atlantik.

### Nakon povlačenja iz službe

Iako su se gradovi Southampton i Clydebank ponudili primiti brod nakon povlačenja iz prometa, *Queen Elizabeth 2* prodan je za 100 milijuna dolara investicijskoj kompaniji Istithmar iz Dubaja, koja će bivši britanski transatlantik preurediti u plutajući hotel i turističku atrakciju u Dubaju.

Dizajn
------

### Eksterijeri

Queen Elizabeth 2.
Za razliku od *Queen Mary* i *Queen Elizabeth*, čiji se izgled čak i u vrijeme njihove izgradnje smatrao staromodnim, posebno u odnosu na francuske transatlantike *Normandie* iz 1935. i *France* iz 1962. *Cunard* je za novi brod tražio od projektanata moderan dizajn, u skladu sa estetikom 1960-ih, kao i najnovija dostignuća u pogledu hidrodinamike. Jedan od inovativnih dijelova broda bio je dimnjak čija je konstrukcija strujanje zraka preusmjeravala na svoje bokove što je ispusne plinove udaljavalo od paluba. Kontroverznom se smatrala bijelo-crna boja dimnjaka, u sukobu sa stoljetnom tradicijom *Cunardovih* crvenih dimnjaka. 1983. dimnjak je ipak obojen u crveno, a nakon promjene strojeva 1986.-1987. zamijenjen je novim radi većeg broja ispusnih cijevi.

### Interijeri

Konfiguraciju interijera karakterizirao je horizontalni raspored raznih klasa, umjesto vertikalnog na starijim brodovima, te pozicija prve klase ispod turističke. Originalni dizajn interijera bio je inspiriran tehničkim dostignućima i popularnom kulturom kraja 1960-ih: Prvim letom *Concordea*, misijama *Apolla* na mjesec, filmom *2001: Odiseja u svemiru*, te su uglavnom korišteni moderni materijali kao plastika, aluminij, pleksiglas, modularni namještaj, a prostori su dekorirani apstraktnom umjetnošću. Također su korišteni tradicionalni materijali kao drvo, posebno u hodnicima i luksuznim apartmanima. Tijekom 40 godišnje službe izvedeno je više renoviranja interijera. Više umjetničkih djela i predmeta iz bogate *Cunardove* povijesti krasilo je interijere.

Tehničke karakteristike
-----------------------

Pri izgradnji nadgrađa obilno je korišten aluminij, radi uštede na težini i potrošnji goriva, ali to je stvorilo probleme u spajanju aluminijskih i čeličnih djelova broda, problem riješen posebnom vezivnom smjesom. Nisko talište aluminija bilo je izvor zabrinutosti za vrijeme falklandskog rata, u aspektu mogućeg argentinskog raketnog napada. 

Prilikom izgradnje brod je bio opremljen s tri Foster Wheeler E.S.D II parna kotla, koji su pokretali dvije turbine *Brown-Pametrada* ukupne snage 110 000 Ks, i dva šesterokraka propelera nepromjenjivog nagiba. 

Radovi na promjeni pogonskih strojeva 1986.- 1987.
Potrošnja od 600 tona goriva dnevno i generatori pare bili su izvor problema od samih početaka. S napretkom tehnologije održavanje pogonskih strojeva pokazalo se sve težim, te je nakon 17 godina plovidbe Cunard Line odlučio potpuno promijeniti pogon. Za vrijeme remonta 1986.- 1987. stari turbinski pogon je uklonjen iz strojarnice i na njegovo mjesto instalirani su novi diesel-električni strojevi. Novi pogon sastojao se od devet *MAN* L58/64 9-cilindrična, 120 tona teška diesel motora koji pokreću devet G.E.C. generatora električne energije, svaki snage 10,5 MW. ukupno 94,5 MW, količina dovoljna za svu brodsku potrošnju i dva glavna pogonska elektromotora, svaki težak 400 tona. Standardna brzina od 28,5 čvorova mogla se održavati i uz samo 7 diesel-električnih garnitura, a ukupna snaga novog pogonskog stroja bila je 130 000 Ks. uz 35% manju potrošnju goriva. Istom prilikom propeleri su zamijenjeni novim, sa promjenivim nagibom listova.

Galerija
--------

* Trondheim 2006.Trondheim 2006.
* Québec City 2006.Québec City 2006.
* Southampton 2000.Southampton 2000.
* Southampton 1976.Southampton 1976.

Izvori
------

1. ↑  „Queen Elizabeth 2, Cunard Line". The Classic Liners of Long Ago (classicliners.nicholaswwilson.com/). Arhivirano iz originala na datum 2008-05-03. Pristupljeno 19. veljače, 2009.
2. ↑  „RMS Queen Elizabeth 2". Masters of the Sea, The Great Ocean Liners of Time. Pristupljeno 19. veljače, 2009.
3. ↑  „Cruise liner Queen Elizabeth 2 to dock in Dubai permanently". USA Today (usatoday.com/). Pristupljeno 19. veljače, 2009.
4. ↑  „Queen Elizabeth 2". Ship and Yacht information (ships-info.info/). Pristupljeno 19. veljače, 2009.
5. ↑  „Queen Elizabeth 2". Ship and Yacht information (ships-info.info/). Pristupljeno 19. veljače, 2009.
6. ↑  „QE2 To Leave Cunard Fleet And Be Sold To Dubai World To Begin A New Life At The Palm". Cunard (cunard.com/). Arhivirano iz originala na datum 2007-07-06. Pristupljeno 2013-09-04.
7. ↑  „The Cunard Liner Queen Elizabeth 2 History". www.qe2.org.uk/.
8. ↑  „The Cunard Liner Queen Elizabeth 2 History". www.qe2.org.uk/.
9. ↑  „The Cunard Liner Queen Elizabeth 2 History". www.qe2.org.uk/.
10. ↑  „The Cunard Liner Queen Elizabeth 2 History". www.qe2.org.uk/.
11. ↑  „TQE2 History : The Concept". chriscunard.com/. Arhivirano iz originala na datum 2009-03-31. Pristupljeno 2013-09-04.
12. ↑  „TQE2 History : The Concept". chriscunard.com/. Arhivirano iz originala na datum 2009-03-31. Pristupljeno 2013-09-04.
13. ↑  „Cunard's QE2 Hosts Falklands Reunion". Cunard cunard.com/. Arhivirano iz originala na datum 2011-02-25. Pristupljeno 2013-09-04.
14. ↑  „Cruise liner Queen Elizabeth 2 to dock in Dubai permanently". USA Today (usatoday.com/). Pristupljeno 19. veljače, 2009.
15. ↑  [ „QUEEN ELIZABETH 2, Nach 39-jähriger Dienstzeit für die 
britische Traditionsreederei CUNARD LINE 
liegt sie jetzt in ihrer neuen Heimat Dubai endgültig vor Anker"]. Reflektion.info (reflektion.info/). Pristupljeno 19. veljače, 2009.
16. ↑  „Queen Elizabeth 2". Ship and Yacht information (ships-info.info/). Pristupljeno 19. veljače, 2009.
17. ↑  „Launched 1967: QUEEN ELIZABETH 2". Clydebuilt Ships Database (clydesite.co.uk/). Arhivirano iz originala na datum 2009-08-21. Pristupljeno 2013-09-04.
18. ↑  [ „QE2 : 
Queen Elizabeth 2"]. Rob Lightbody's Website (roblightbody.com/). Arhivirano iz originala na datum 2012-01-11. Pristupljeno 2013-09-04.

Vanjske veze
------------

***Queen Elizabeth 2*** na Wikimedijinoj ostavi

* Sajt QE2 Org
* www.greatoceanliners.net
* Neslužbena stranica  Arhivirano 2009-01-30 na Wayback Machine-u
* Tehnički podaci i fotografije o promjeni pogona 1986. - 1987.
* ocean-liners.com/
* roblightbody.com/liners/qe-2/  Arhivirano 2012-01-11 na Wayback Machine-u

| * p
* r
* u
Cunard Line |
| --- |
| Sadašnja flota | 

RMS *Queen Mary 2* (2004.)  **•**  MS *Queen Victoria* (2007.)  **•**  MS *Queen Elizabeth* (2010.)
 |
| Bivši brodovi | 

RMS *Britannia* (1840.)  **•**  SS *Acadia* (1840.)  **•**  SS *Africa* (1850.)  **•**  SS *Aleppo* (1865.)  **•**  SS *Abyssinia* (1870.)  **•**  SS *Algeria* (1870.)  **•**  SS *Servia* (1881.)  **•**  RMS *Etruria* (1884.)  **•**  RMS *Umbria* (1884.)  **•**  RMS *Campania* (1892.)  **•**  RMS *Lucania* (1893.)  **•**  SS *Ivernia* (1899.)  **•** 
RMS *Carpathia* (1903.)  **•**  RMS *Carmania* (1905.)  **•**  RMS *Caronia* (1905.)  **•**  RMS *Lusitania* (1906.)  **•**  RMS *Mauretania* (1906.)  **•** RMS *Franconia* (1910.)  **•** 
RMS *Ascania* (1911.)  **•**  RMS *Albania* (1911.)  **•**  RMS *Ausonia* (1911.)  **•**  RMS *Laconia* (1912.)  **•**  RMS *Alaunia* (1913.)  **•**  RMS ''Aquitania'' (1913.)  **•**  SS *Orduna* (1914.)  **•**  SS *Empire Barracuda* (1918.)  **•** 
RMS *Albania* (1920.)  **•**  RMS *Antonia* (1921.)  **•**  RMS *Ausonia* (1921.)  **•**  RMS *Scythia* (1921.)  **•**  RMS *Andania* (1922.)  **•**  RMS *Berengaria* (1922.)  **•**  RMS *Laconia* (1922.)  **•**  RMS *Lancastria* (1922.)  **•**  RMS *Majestic* (1922.)  **•**  RMS *Ascania* (1923.)  **•**  RMS *Aurania* (1924.)  **•**  RMS *Alaunia* (1925.)  **•**  RMS *Carinthia* (1925.)  **•**  SS *Laurentic* (1927.)  **•**  RMS *Britannic* (1929.)  **•**  RMS *Georgic* (1934.)  **•**  RMS *Olympic* (1934.)  **•**  RMS *Queen Mary* (1936.)  **•**  RMS *Mauretania* (1939.)  **•**  MV *Empire Audacity* (1939.)  **•**  RMS *Queen Elizabeth* (1940.)  **•**  SS *Valacia* (1943.)  **•** 
RMS *Caronia* (1949.)  **•**  RMS *Saxonia* (1954.)  **•**  RMS *Ivernia* (1955.)  **•**  RMS *Carinthia* (1956.)  **•**  RMS *Sylvania* (1957.)  **•**  RMS *Alaunia* (1960.)  **•**  *Queen Elizabeth 2* (1967.)  **•** 
*Cunard Adventurer* (1971.)  **•**  *Cunard Ambassador* (1972.)  **•** 
*Ocean Countess* (1975.)  **•**  MS *Cunard Princess* (1976.)  **•**  MS *Sagafjord* (1983.)  **•**  MS *Caronia* (1983.)  **•**  MS *Royal Viking Sun* (1994.)
 |